Зэхьэзэхуэм щIидзэжыным и пэ къихуэу
Урысей Федерацэм футболымкIэ и етIуанэ дивизионым и «Ипщэ» гупым 2018 — 2019 гъэхэм щекIуэкI зэхьэзэхуэм нобэ щIедзэж. Абы и пэ къихуэу Нартсанэ (Кисловодск) къалэм зыщызыгъэхьэзыра «Спартак-Налшыкымрэ» Печанокопскэм и «Чайка»-мрэ зэныбжьэгъугъэ зэIущIэм щызэпэщIэуващ.
ЕтIуанэ дивизионым и «Ипщэ» гупым пашэныгъэр щызыIыгъ «Чайка»-р нэхъ лъэщу къыщIэкIащ. «Спартак-Налшыкым» и гъуэм абы топищ къыдигъэкIащ, ди щIалэхэр къызэрыхэжаныкIыфар нэхъ мащIэрэщ. Арати, зэныбжьэгъугъэ зэIущIэр 3:2-уэ иухащ. Налшыкдэсхэм я топитIри дэзыгъэкIар Мэшыкъуэ Ислъамщ.
Зэхьэзэхуэм щыщIидзэжым ирихьэлIэу «Спартак-Налшыкым» зэхъуэкIыныгъэ зыбжанэ къыщы-хъуащ. НэгъуэщI командэхэм хы-хьащ гъуащхьауэ Бажэ Амир, гъуащхьэхъумэныкъуэхэу Мэшыкъуэ Хьэчим, Хьэгъур Къантемыр, гъуащхьэхъумэхэу Аслъэныкъуэ Алан, Берикишвили Раул, Власов Виталий, Эмексузян Григорий сымэ. Абыхэм я пIэкIэ ди республикэм и щIыхьыр урысейпсо утыкум щахъумэнущ Армавир къикIыжа Мэкъуауэ Залым, Къэбэрдей-Балъкъэрым и футбол школхэм я гъэсэн щIалэщIэхэу Апажэ Чэрим, Гуэнгъэпщ Албэч, Iэщын Аслъэн, Дзэмыхь Дамир, Сындыку Темыркъан, Стригэ Артём, Краснодар и «Кубань»-м къраша Хачировхэ Аланрэ Тамерланрэ.
Гъатхэпэм и 16-м щыIэну джэгугъуэм «Спартак-Налшыкыр» хэтынукъым, а махуэм зэрызигъэпсэхум къыхэкIыу. Ди щIалэхэр зэхьэзэхуэм щыхыхьэжынур тхьэмахуэкIэ нэхъ кIасэущ. Гъатхэпэм и 23-м абыхэм Налшык къыщрагъэблэгъэнущ «Краснодар-3» командэр.
Жыласэ Заурбэч.
